./data/phi0914/phi00132/phi0914.phi00132.perseus-lat1.xml
Titus Livius (Livy)
mos erat comitiorum die primo velut ominis       causa praetores pronuntiare Iovem Apollinemque et Herculem; additum lege erat,       ut his Philippus rex adiceretur   cuius nomen       post pactam cum Romanis societatem quia praeco non adiecit, fremitus primo       multitudinis ortus,  deinde clamor subicientium       Philippi nomen iubentiumque legitimum honorem usurpare, donec cum ingenti       adsensu nomen recitatum est   huius fiducia       favoris Philocles arcessitus nocte occupat collem imminentem urbi — Larisam eam       arcem vocant — positoque ibi praesidio cum lucis principio signis infestis ad       subiectum arci forum vaderet, instructa acies ex adverso occurrit   praesidium erat Achaeorum, nuper impositum, quingenti       fere iuvenes delecti omnium civitatium;  Aenesidemus Dymaeus praeerat  ad hos       orator a praefecto  regio missus, qui excedere urbe iuberet: neque enim pares eos oppidanis       solis, qui idem quod Macedones sentirent, nedum adiunctis Macedonibus esse, quos       ne Romani quidem ad Corinthum sustinuissent, primo nihil nec ducem nec ipsos       movit;  post paulo, ut Argivos quoque armatos       ex parte altera venientis magno agmine viderunt, certam perniciem cernentes,       omnem tamen casum, si pertinacior dux fuisset, videbantur subituri   Aenesidemus, ne flos Achaeorum iuventutis simul cum       urbe amitteretur, pactus a Philocle, ut abire illis liceret, ipse quo loco       steterat armatus cum paucis clientibus non excessit   missus a Philocle, qui quaereret, quid sibi vellet  nihil       statu moto, cum proiecto prae se clipeo staret, in praesidio creditae urbis       moriturum se armatum respondit  tum iussu praefecti a Thraecibus coniecta tela       interfectique omnes   et post pactam inter       Achaeos ac Romanos societatem duae nobilissimae urbes, Argi et Corinthus, in       potestate regis erant   haec ea aestate ab       Romanis in Graecia terra marique gesta